**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 31.08.2025, ora 08.00 – 01.09.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 01.09.2025, ora 07.00**

**RÂURI**

Debitele vor fi în general în creştere datorită precipitațiilor sub formă de aversă, prognozate și propagării, exceptând râurile din bazinele: Vedea, Buzău, Prut, Bârlad, bazinele mijlocii şi inferioare ale Jiului, Argeşului, Ialomiței, Putnei, Trotuşului, Bistriței, Moldovei şi Sucevei şi bazinul inferior al Oltului unde vor fi relativ stationare.

Scurgeri mai importante pe versanți, torenți și pâraie, viituri rapide pe râurile mici și creșteri mai însemnate de niveluri și debite, s-au înregistrat pe unele râuri din nordul, centrul şi sud-vestul țării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Crasna, Barcău, Crișuri, Timiș, Bârzava, Moravița, Caraș, Nera, Cerna, Vedea, Argeş, Trotuş, Rm. Sărat, Bârlad, bazinul mijlociu și inferior al Jiului, bazinele inferioare ale Oltului și Bistriței, pe unii afluenți din bazinele Someșului, Mureșului şi Prutului și pe râurile din Dobrogea.

Este în vigoare **AVERTIZAREA HIDROLOGICĂ** nr. 74 din 31.08.2025.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general în general în scadere, exceptând cursurile mijlocii şi inferioare ale râurilor din vestul țării, unde vor fi în creştere prin propagare.

Se menține în vigoare **AVERTIZAREA HIDROLOGICĂ** nr. 74 din 31.08.2025 până la ora 12:00.

**DUNĂRE**

Debitul la intrarea în țară (secțiunea Baziaș) în intervalul 31 - 01.09.2025 a fost în scădere (2300 m3/s), sub mediile lunilor multianuale ale lunilor august (4300 m3/s) şi septembrie (3800 m3/s).

În aval de Porţile de Fier debitele au fost în scădere pe sectorul Gruia – Calafat, staționare pe sectoarele Bechet - Corabia și Brăila - Tulcea și în creștere pe sectorul Tr. Măgurele - Vadu Oii.

Debitul la intrarea în țară (secțiunea Baziaș) va fi în scădere (2250 m3/s).

În aval de Porțile de Fier debitele vor fi relativ staționare pe sectorul Gruia – Zimnicea și în creștere pe sectorul Giurgiu – Tulcea.

**2.** **Situația meteorologică în intervalul 31.08.2025, ora 09.00 – 01.09.2025, ora 06.00**

**ÎN ŢARĂ**

Vremea a fost în general instabilă, iar valorile termice diurne au scăzut semnificativ față de ziua precedentă, îndeosebi în jumătatea vestică a țării. Cerul a avut înnorări temporar accentuate și au fost perioade cu averse ce au avut și caracter torențial, însoțite de descărcări electrice, în Transilvania, Maramureș, Oltenia, Muntenia, Crișana și Banat și local în Moldova și Dobrogea. Cantitățile de apă au depășit pe alocuri 15...20 l/mp și izolat 40...50 l/mp. Vântul a suflat slab și moderat, cu intensificări de scurtă durată în timpul ploilor, în special în sudul și estul teritoriului, cu viteze în general de 45...60 km/h, iar în județul Constanța (stațiile meteorologice Medgidia, Adamclisi și Constanța) și în municipiul București au fost consemnate vijelii. Temperaturile maxime s-au încadrat între 17 grade la Petroșani și Voineasa și 36 de grade la Cernavodă. La ora 6 se înregistrau valori termice cuprinse între 10 grade la Câmpulung și 20 de grade la Rădăuți, Botoșani, Cotnari și Constanța-dig. Spre sfârșitul intervalului, pe arii restrânse s-a format ceață. OBSERVAȚIE - de ieri dimineață de la ora 6 au fost în vigoare 12 atenționări pentru fenomene meteorologice periculoase imediate, după cum urmează: 5 de către CNPM București pentru Muntenia, 3 de SRPV Craiova, 2 de către SRPV Constanța și 2 de SRPV Bacău.

**LA BUCUREŞTI**

Valorile termice diurne au scăzut semnificativ față de ziua precedentă, astfel că temperatura maximă a fost de 25 de grade. Cerul a avut înnorări temporare și mai ales în orele amiezii au fost averse slabe, descărcări electrice și intensificări de scurtă durată ale vântului (viteze în jurul a 50 km/h). La ora 6 se înregistrau 17 grade la Filaret și Băneasa și 18 grade la Afumați.

**3. Prognoza meteorologică în intervalul 01.09.2025, ora 09.00 – 02.09.2025, ora 09.00**

**ÎN ŢARĂ**

Vremea se va ameliora semnificativ sub aspectul manifestărilor de instabilitate atmosferică, iar în vestul, centrul și sudul țării se va încălzi. Cerul va fi variabil, însă pe parcursul zilei vor mai fi înnorări și averse (izolat însoțite de descărcări electrice) local la munte și pe arii restrânse în rest. Vântul va sufla slab și moderat, cu unele intensificări ziua în sudul și nord-estul teritoriului, precum și în zona montană înaltă. Temperaturile maxime se vor situa între 24 și 32 de grade, iar cele minime vor fi cuprinse între 9 grade în depresiunile din estul Transilvaniei și 22 de grade pe litoral. Dimineața și noaptea, pe alocuri va fi ceață.

**LA BUCUREŞTI**

Vremea va fi frumoasă și se va încălzi. Cerul va fi variabil, mai mult senin noaptea, iar vântul va sufla în general moderat. Temperatura maximă va fi de 30...31 de grade, iar cea minimă de 16...18 grade.

1. ***CALITATEA APELOR***

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș, mentionand faptul că, în intervalul 30.08-31.08.2025, monitorizarea s-a realizat cu o **frecvență de o dată pe zi (prelevarea efectuându-se în intervalul orar 6:00-8:00)**, monitorizarea se realizează pentru un număr de **16 secțiuni, amplasate pe 4 râuri**: r. Corund (2 secțiuni), r. Târnava Mică (6 secțiuni), r. Târnava Mare (o secțiune) și r. Mureș (7 secțiuni) și **cu o frecvență de o dată pe săptămână** (în fiecare zi de luni) pentru o secțiune r. Târnava Mică-amonte localitatea Praid (priza).

**Râul Corund:** În data de 31.08.2025, concentrația clorurilor, pe probele de apă prelevate în secțiunea amonte confluența cu r.Tva Mică a crescut cu 94 mg/l comparativ cu valoarea de 5206 mg/l, înregistrată în dimineața zilei anterioară. Conform măsurătorilor cu stația automată, în intervalul 30.08 ora 12:00 – 31.08 ora 12:00, conductivitatea în secțiunea a r. Corund amonte confl r. Tva Mică, a variat între 13810μS/cm și 14780 μS/cm.

**Calitatea râului Târnava Mică** este, în continuare, influențată de aportul r. Corund. În data de 31.08.2025, în secțiunea Târnăveni priză, concentrația clorurilor a crescut cu 20 mg/l, comparativ cu valoarea de 415 mg/l, înregistrată în dimineața zilei anterioare. Conform măsurătorilor cu stația automată, în intervalul 30.08 ora 12:00 – 31.08 ora 12:00, conductivitatea în secțiunea Tva Mică aval loc Sovata (amonte localitate Sărățeni), a variat între 2010 μS/cm și 2060 μS/cm.

**Râul Târnava Mare - secțiunea Mihalț:** Conform analizelor efectuate pe probele de apă prelevate, realizate în intervalul 30.08 ora 08:00 - 31.08 ora 08:00, la indicatorul cloruri, s-au înregistrat variații mici, de la o prelevare la alta. Concentrația clorurilor a crescut cu 1,0 mg/l comparativ cu valoarea de 235 mg/l, înregistrată în dimineața zilei anterioare. În lunile august, din perioada 2022-2024, în secțiunea Mihalț, la indicatorul conductivitate s-au înregistrat valori cuprinse între min. 360 μS/cm și max. 1698 μS/cm, conform monitorizării planificate în Manualul de Operare al Sistemului de Monitoring la nivelul Bazinului Hidrografic Mureş, valori relativ comparabile cu cele înregistrate în această perioadă. Conform măsurătorilor cu stația automată, in situ, în intervalul 30.08 ora 12:00 – 31.08 ora 12:00, conductivitatea a variat între 1010 μS/cm și 1170 μS/cm*.*

**Râul Mureș:** Conform analizelor efectuate pe probele de apă prelevate, realizate în intervalul 30.08 – 31.08, la indicatorul cloruri, pe râul Mureș s-au înregistrat variații mici, de la o prelevare la alta, în toate cele 7 secțiuni monitorizate. În data de 30.08.2025, în secțiunea Nădlac, concentrația clorurilor a crescut cu 7,4 mg/l comparativ cu valoarea de 68,6 mg/l, înregistrată în dimineața zilei anterioare. În lunile august, din perioada 2022-2024, în secțiunea Nădlac, la indicatorul cloruri s-au înregisrat valori cuprinse între min. 20,5 mg/l și max. 87,1 mg/l, conform monitorizării planificate în Manualul de Operare al Sistemului de Monitoring la nivelul Bazinului Hidrografic Mureş, valori relativ comparabile cu cele înregistrate în această perioadă. Conform măsurătorilor cu stația automată, in situ, în intervalul 30.08 ora 12:00 – 31.08 ora 12:00 pe râul Mureș în secțiunea Nădlac, conductivitatea a variat între 490 μS/cm și 550 μS/cm*.*

Valori maxime înregistrate conform măsurătorilor orare, in situ:

- Pe râul Corund, de la declanșarea evenimentului de calitate, valoarea maximă la conductivitate = 131200 μS/cm, s-a înregistrat în data de 16.06.2025 ora 13:00, secțiunea r. Corund- amonte confluență cu r. Târnava Mică.

- Pe râul Târnava Mică, de la declanșarea evenimentului de calitate, valoarea maximă la conductivitate = 56760 μS/cm, s-a înregistrat în data de 12.06.2025 ora 22:00, secțiunea Târnava Mică aval loc Praid.

- Pe râul Târnava Mare, de la declanșarea evenimentului de calitate, valoarea maximă la conductivitate = 5820 μS/cm, s-a înregistrat în data de 20.06.2025 ora 00:00, secțiunea r. Târnava Mare - Mihalț.

- Pe râul Mureș, de la declanșarea evenimentului de calitate, valoarea maximă la conductivitate = 2170 μS/cm, s-a înregistrat în data de 20.06.2025 ora 20:00, secțiunea r. Mureș - amonte Alba Iulia.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**